钦定古今图书集成/理学汇编/经籍典/第037卷 > 又启
## 钦定古今图书集成/理学汇编/经籍典/第037卷 > 又启

臣云言。臣前启，可与师友文学，观书论道。今又天时
清适，正是讲诵之日。臣闻崇山之高，不厌其峻；沧海
之量，无限于广。是以周公一日万事，犹复旁观百篇；
孔子假期玩年，至于韦编三绝。由是言之，虽圣之弘，
亦不能不求之于学也。伏惟殿下明德光劭，天资秀
朗，方当光演文武，允迪皇猷。如复垂精古今之奥，仰
览千载之籍，则神道叡知，无物不照。且师友文学，朝
选于众，以德来教。虽丰禄崇礼，已隆其人；而先王之
道，未简圣听。在位累载，官废其职，每听其言，亦怀慷
慨。臣以可于良日，就讲经学，先阐大道，永播芳风。愚
臣区区，敢献瞽言。